John Glenn

Mladosť a kariéra v armáde

Glenn vyrastal v Cambridge a v New Concordu v Ohiu. Získal titul bakalára vied v strojárenstve na Muskingum College. V roku 1942 sa zapísal do programu pre budúcich letcov a v roku 1944 bol pridelený k námornej skupine VMO-155. Glenn lietal na strojoch Corsair nad Marshallovými ostrovami, predovšetkým nad Maloelapom, kde útočil na protilietadlové delostrelectvo a zhadzoval bomby. V roku 1945 bol prevelený na námornú leteckú základňu Patuxent River, kde bol ku koncu vojny povýšený na kapitána. 
Po druhej svetovej vojne bol Glenn pridelený na základňu na Guamu a zúčastnil sa hliadkových misií nad severnou Čínou a v roku 1948 sa stal leteckým inštruktorom v meste Corpus Christi v Texase. Do Kórejskej vojny bol poslaný ako člen letky VMF-311, kde bol jeho častým spolubojovníkom baseballista Ted Williams z Boston Red Sox, ktorý bol odvedený druhýkrát v priebehu desiatich rokov.
Neskôr lietal Glenn v Kórei v letectve v rámci služobnej výmeny. Lietal na F-86 Sabre a zostrelil tri nepriateľské MiGy. Za svoju službu dostal niekoľko medailí.
Po vojne sa vrátil do Patuxent River N.A.S., a bol menovaný do školy testovacích pilotov (trieda 12). Ako testovací pilot slúžil na pozícii zbraňového dôstojníka, lietal so strojmi do veľkej nadmorskej výšky a testoval ich guľomety. Dňa 16. júna 1957 uskutočnil prvý nadzvukový transkontinentálny let na stroji Vought F8U „Crusader“. Let z Kalifornie do New Yorku trval 3 hodiny, 23 minút a 8 sekúnd.

Kariéra v NASA

V roku 1959 bol Glenn pridelený k NASA ako jeden z astronautov pre program Mercury. V tom čase bol stále dôstojníkom v námorníctve. Stal sa pilotom prvého amerického letu na obežnej dráhe, Friendship 7, a to 20. februára 1962.
Po troch obletoch Zeme trvajúcich 4 hodiny, 55 minút a 23 sekúnd pristál na Zemi a stal sa národným hrdinom a dočkal sa oslavného sprievodu podobne ako Charles Lindbergh. Stal sa osobným priateľom rodiny Kennedyovcov; po vražde Johna F. Kennedyho ho Jacqueline Kennedyová požiadala, aby o tom povedal jej deťom.
Glenn odišiel z NASA šesť týždňov po Kennedyho smrti a chcel sa uchádzať o kreslo senátora za Ohio. V roku 1965 odišiel ako plukovník od námorníctva a vstúpil do sveta obchodu ako člen vedenia Royal Crown Cola. Neskôr sa vrátil do sveta politiky. Niektoré záznamy o Glennovej službe v NASA naznačujú to, že mu bolo zabránené sa zúčastniť misií Gemini a Apollo, a to dokonca samotným prezidentom Kennedym a vedením NASA, kvôli obavám, že prípadná strata národného hrdinu značne poškodí, alebo dokonca ukončí programy pilotovaných letov do vesmíru. Na druhej strane, Glenn odišiel od NASA 30. januára 1964, teda dávno pred vymenovaním prvej posádky misie Gemini.
Po druhýkrát sa Glenn pozrel do vesmíru 29. októbra 1998 na palube raketoplánu Discovery v rámci misie STS-95. Pri misii na ňom boli skúmané dôsledky vesmírneho letu pre starého človeka. Glenn mal vtedy 77 rokov a je teda najstarším astronautom vôbec. Jeho účasť v deväťdennej misii bola mnohými ľuďmi z oboru kritizovaná ako obyčajný výlet pre politika. Iní namietali, že Glennov let priniesol hodnotné výskumné údaje, pretože medzi jeho dvoma pobytmi vo vesmíre uplynulo 35 rokov, čo je absolútny unikát. 
Je iróniou, že sa John Glenn rázne postavil proti vesmírnemu výletu Dennisa Tita, pretože ten podľa neho nemal žiadny vedecký účel.
Po Glennovi sú pomenované Glenn Research Center v Lewis Field v Clevelande a diaľnica plukovníka Glenna v blízkosti Daytonu v Ohiu.

Rodina

Glenn vyrastal v Cambridgi a New Concorde v Ohiu. Oženil sa so svojím dievčaťom z detstva, Annou Margaret Castorovou, s ktorou sa zoznámil v New Concorde a hral s ňou v skupine. Majú dve deti, Davida a Carolyn. Glenn aj jeho žena navštevovali Maskingum College v New Concorde.